En netop offentliggjort rapport viser at de 82.000 tilskuere, der i august besøgte første udgave af Made In Denmark var ovenud tilfredse. Stemningen var for eksempel helt i top, og 100 procent af deltagerne i undersøgelsen betegnede stemningen som "meget god" eller god". I samme skyhøje niveau vurderede gæsterne faciliteterne. Her syntes 96 procent at de var enten meget gode eller gode. Og gæsterne fik tegnebogen op af lommen. Turneringen skabte et turismeforbrug på 61 millioner kroner og skabte 16,5 millioner i afledt offentligt skatteprovenue. - Vi har med Made in Denmark-golfturneringen fået en international sportsevent til Himmerland, som både er blevet taget godt imod af vores borgere, tilrejsende, spillere samt sponsorer og partnere. Samtidig glæder vi os over, at turismeforbruget bl.a. skabte afledte samfundsøkonomiske effekter på godt 51 job og 16,5 mio. kr. i afledt offentligt skatteprovenu i lokalområdet, hvoraf godt 2 mio. kr. kan tilskrives kommunale indkomstskatter, siger Knud Kristensen, der er borgmester i Vesthimmerlands Kommune og medlem af vækstforum.

Opsummering:
Fire dage med golf i Himmerland blev en økonomisk succes, og gæsterne er meget tilfredse.